钦定古今图书集成/方舆汇编/职方典/第1503卷 > 武定府风俗考 通志府志合载
## 钦定古今图书集成/方舆汇编/职方典/第1503卷 > 武定府风俗考 通志府志合载

府属

《旧志》：“俗尚强悍，难治。” 松皮覆屋，蓑毡蔽身，交易用盐。建学校之后，旧习渐迁。

志草：俗尚朴鲁，士民勤业骎骎，有省会之风。《郡志》：“民朴而俭，士醇而不浮。”

汉人岁时节序之俗，与各省相同者，如衣冠皆遵时制。“元旦祀天地祖先相贺，上元张灯火，清明插柳扫墓，端阳饮菖蒲雄黄酒，中元祭先祖，中秋果饼拜月，重阳饮菊花酒，十二月二十四日祀灶，除夕守岁。” 以上数事，按汉人来自各省，故与各省相同。与各省稍异者，元旦采松叶铺地敬客亦然。立夏日以灰围屋，谓蛇不敢入。六月二十四日夜，束薪为燎燃之，以腥肉为牲，互相馈请，谓之“火把节” ，又谓“星回节。” 相传汉彝妇阿南，夫为人所杀，誓不从贼，以是日赴火死，国人哀之，故为此会。南诏皮罗阁欲并五诏，建松明楼，诱五诏同至祭祖，因举火焚之。人无识其谋者，惟邓睒诏妻慈善，劝其夫勿行，夫不从，慈善以铁钏约夫臂，既而果被焚死，各诏尸莫能辨，独慈善以铁钏故，得夫尸归葬。皮罗阁闻其贤智，欲娶之，慈善佯诺。葬后闭城自固，南诏围之，食尽，盛衣冠自缚于坐，竟以饿死。俗谓星回节，惟慈善足以当之。一云：孔明以是日擒孟获，侵夜入城，父老设燎以迎。《通志》又云：为炬照田苗，以火色占农，一曰“焚虫” ，一曰“逐疫。” 未知孰是。除夕烧兜罗香以辟邪。